Despatch-man lieg glo oor roof by werkplekArgieffoto ŉ 55-jarige man verskyn Vrydag in die Uitenhage-landdroshof in die Oos-Kaap nadat hy glo gelieg het oor ŉ onlangse rooftog by sy werkplek. Ao. Gerda Swart, polisiewoordvoerder, het gesê ŉ saak van gewapende roof is Maandag 23 Maart by die Despatch-polisie aanhangig gemaak. “Die man werk by ŉ tweedehandse winkel in Despatch. Volgens die verklaring wat hy gemaak het, is hy met ŉ geweer in die winkel aangehou en van R10 000 beroof,” het Swart gesê. “Die beweerde oortreders het in ŉ voertuig wat buite die winkel was gevlug.” Die polisie het met verdere ondersoek bepaal dat die winkel nooit beroof is nie. Die man is Donderdag omstreeks 08:45 in hegtenis geneem op aanklagte van meineed en diefstal. Brig. Phillip Salukazana, hoof van die Uitenhage-kluster, het die beamptes geloof vir hul uitstekende ondersoekvaardighede en het die publiek gewaarsku om nie die polisie se vermoëns te onderskat nie.